**אבי וייס** (נולד ב-14 בינואר 1950) הוא עיתונאי עצמאי העוסק בתחום התקשורת, עורך אתר Telecom News, סופר וניצב משנה בדימוס.

ביוגרפיה
--------

וייס למד בבית הספר הריאלי העברי בחיפה אותו סיים ב-1968.

### שירות צבאי

את השירות הצבאי התחיל וייס בקורס טיס, ועקב פגם בראייה שירת כתותחן טנק בחיל השריון בזמן מלחמת ההתשה. במלחמת יום הכיפורים גויס למילואים ולקראת סוף המלחמה, ב-21 באוקטובר 1973, במהלך הקרבות על רכס "חמוטל" במתחם "מיסורי" סמוך לחווה הסינית נפל בשבי המצרי. בזמן השבי סבל מעינויים שדרדרו את מצבו הבריאותי ולאחר כחודש שוחרר. את חוויותיו הקשות בשבי המצרי כתב וייס בספר שפרסם: "בשבי המצרי במלחמת יום הכיפורים – יומנו של שריונר".

### שירות במשטרה

בין השנים 1972–1998 שירת וייס במשטרת ישראל. בין שלל תפקידים שמילא היו קצין מבצעים בחיפה, קצין מבצעים מחוזי, מפקד משטרת עכו וראש מחלקת ההדרכה של משטרת ישראל. תפקידו האחרון היה סגן מפקד בית הספר הארצי לשוטרים.

### לימודים

לוייס תואר ראשון ושני בהנדסת תעשייה וניהול מהטכניון, ותואר NSE (מהנדס תמיכה ברשתות תקשורת מחשבים) מהמכללה למינהל, בהצטיינות. וייס מחזיק בתואר "Special Agent" מממשלת ארצות הברית, לאחר הכשרה בתחום "ניהול משא ומתן מול מחזיקי בני ערובה", הכשרה שהתקיימה באוניברסיטת מדינת לואיזיאנה.

### עיתונות

ב-1998 לאחר שירותו במשטרה, פנה וייס לעיתונות בתחומי התקשורת, המחשוב, האינטרנט והטכנולוגיות. שימש ככתב בכיר בקבוצות "מדיום", נט מגזין ו"פי.סי. מדיה". שימש ככתב בכיר ועורך של מגזינים שונים בתחומי הטלקום וה-IT בקבוצת "אנשים ומחשבים" במשך כ-12 שנים ועורך באתר TheCom.

בשנת 2013 הקים את אתר Telecom News.

בשנת 2016 החל וייס בסדרה ארוכה מאוד של כתבות חשיפה על תיק 4000. בכתבות של וייס הוא מותח ביקורת קשה על פרקליטות המדינה, המשטרה והעדים במסגרתו. הוא משתתף קבוע ב"אולפן הפתוח" של עו"ד כנרת בראשי.

בפברואר 2023 טען שהמשטרה שתלה תוכנות רוגלה מסוג פגסוס במכשירי הסמארטפון של מקורבים לראש הממשלה בנימין נתניהו, ובכך האזינה לשיחות אישיות של ראש הממשלה ושל אנשים בסביבתו הקרובה.

ביוני 2023 נתבע שתי תביעות לשון הרע על סך חצי מיליון שקל על ידי העיתונאים עמית סגל ואבישי גרינצייג.. בדצמבר 2023 פרסם התנצלות בפני השניים, שבה כתב: "במשך שנתיים פרסמתי כאן שקרים מוחלטים על אבישי גרינצייג ועמית סגל". וייס תבע ב-2023 את הצייצנית יעל אבנרי בתביעת דיבה ובינואר 2024 נפסקו לטובתו 16.5 אלף ש"ח.

בדצמבר 2023 הוגש נגדו ונגד אלי ציפורי כתב אישום בעוון הטרדת עד בגין הטרדתה של הדס קליין, עדת תביעה מרכזית במשפטו של נתניהו.

### עסקים

וייס היה היושב ראש של האקסלרטור "TLV-Generator". עוסק בייעוץ לחברות תקשורת ומתן הרצאות.

חיים אישיים
-----------

וייס נשוי ולו שני ילדים. הוא מתגורר בראשון לציון.

ספריו
-----

* **בשבי המצרי במלחמת יום הכיפורים – יומנו של שריונר**.
* **מדריך ISDN בישראל** בהוצאת פוקוס.
* **יסודות רשת האינטרנט: המדריך המהיר: צעד אחר צעד**.
* **מדריך לתקשורת נתונים** בהוצאת פוקוס בשיתוף עם ג'ילברט הלד.

קישורים חיצוניים
----------------

ויקישיתוף מדיה וקבצים בנושא **אבי וייס** בוויקישיתוף
* אתר האינטרנט הרשמי של אבי וייס
* אבי וייס, הערוץ הרשמי, באתר יוטיוב
* אבי וייס, ברשת החברתית פייסבוק
* אבי וייס, ברשת החברתית אקס (טוויטר)
* אבי וייס, ברשת החברתית LinkedIn
* אבי וייס, ברשת החברתית MyKey
* הספרים של אבי וייס, באתר "סימניה"
* רשימת הפרסומים של אבי וייס, בקטלוג הספרייה הלאומית
* עקיבא ביגמן, "המשטרה לא חקרה את האנשים הנכונים בתיק 4000", באתר ישראל היום, 17 בינואר 2019
* ארז רביב, ‏כשלי תקשורת / "פספסו הזדמנות לניקוי אורוות", באתר דבר העובדים בארץ ישראל, 27 באפריל 2018

הערות שוליים
------------

1. 1 2  אבי בליזובסקי, ‏אבי וייס, פדוי שבי ממלחמת יום הכיפורים: הגיל הצעיר והבדידות היו המאפיינים של השבויים שסבלו מפוסט טראומה החזקה ביותר, באתר "הידען", 18 אוקטובר 2011
2. 1 2  הספרים של אבי וייס, באתר "סימניה"
3. ↑  Telecom News
4. ↑  רדיו גלי ישראל-חשיפה: "האזינו לנתניהו באמצעות פגסוס" | אבי וייס לשרון גל: "חשבנו שהגענו לתהום אבל מתחת לתהום יש תהום", באתר רדיו גלי ישראל
5. ↑  אתר למנויים בלבד יסמין גואטה, עמית סגל תובע את הבלוגר אבי וייס בגין לשון הרע על סך חצי מיליון שקל, באתר TheMarker‏, 28 ביוני 2023
6. ↑  ציוץ של אבי וייס, 21 בדצמבר 2023
7. ↑  אורן פרסיקו, הבלוגר אבי וייס: פרסמתי שקרים מוחלטים ללא בדיקה, באתר העין השביעית, 21 בדצמבר 2023
8. ↑  אורן פרסיקו, הבלוגר אבי וייס יפוצה אחרי שכונה "פדופיל", באתר העין השביעית, ‏2024-01-11
9. ↑  יעל פרידסון, אלי ציפורי ובלוגר נוסף התומך בנתניהו הואשמו בהטרדת הדס קליין, באתר TheMarker‏, 13 בדצמבר 2023
10. ↑  רשימת הפרסומים של אבי וייס, בקטלוג הספרייה הלאומית
11. ↑  סודות רשת האינטרנט: המדריך המהיר: צעד אחר צעד באתר הספרייה הלאומית
12. ↑  מדריך לתקשורת נתונים באתר "פוקוס"

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007302054705171
* LCCN: n98112256
* VIAF: 78101329
* WorldCat: lccn-n98112256

 |